入東陽峽與李明府舟前後不相及
作者：陳子昂
朝代：唐

paragraphs: 東巖初解纜，南浦遂離羣。
出沒同洲島，沿洄異渚濆。
風煙猶可望，歌笑浩難聞。
路轉青山合，峰廻白日曛。
奔濤上漫漫，積水下沄沄。
倏忽猶疑及，差池復兩分。
離離間遠樹，藹藹沒遙氛。
地上巴陵道，星連牛斗文。
孤狖啼寒月，哀鴻呌斷雲。
仙舟不可見，搖思坐氛氳。